b'\n_START_ARTICLE_\nPhiladelphia-eksperimentet (film)\n_START_SECTION_\nHandling\n_START_PARAGRAPH_\nHandlingen starter p\xc3\xa5 en marinebase utenfor Philadelphia, i 1943. Marinesoldatene David og Jimmy befinner seg ombord p\xc3\xa5 krigsskipet USS Eldrige, som skal gjennom et hemmelig eksperiment basert p\xc3\xa5 teorier utviklet av Albert Einstein. M\xc3\xa5let med eksperimentet er \xc3\xa5 gj\xc3\xb8re skipet usynlig for radar. Fors\xc3\xb8ket lykkes over all forventning og skipet forsvinner fra radarskjermene. Men samtidig g\xc3\xa5r noe alvorlig galt, for ikke bare forsvinner b\xc3\xa5ten fra radarskjermene, men ogs\xc3\xa5 for det blotte \xc3\xb8ye. David og Jimmy velger \xc3\xa5 kaste seg over bord, og faller samtidig gjennom et tidshull som f\xc3\xb8rer dem til \xc3\xa5ret 1984. Etter en rekke episoder i en tid som er dem fremmed oppdager de at forskere i 1984 jobber med et lignende eksperiment, og at eksperimentene i 1943 og 1984 p\xc3\xa5 ett eller annet vis har kommet i kontakt med hverandre og lagd et tidshull. Hullet for\xc3\xa5rsaker ogs\xc3\xa5 et enormt uv\xc3\xa6r i 1984 der stadig flere gjenstander ser ut til \xc3\xa5 blir sugd inn. De to blir etterhvert forfulgt av personer som er involvert i eksperimentet, men klarer \xc3\xa5 komme seg unna ved \xc3\xa5 kidnappe unge Allison og l\xc3\xa5ne bilen hennes. Jimmy sliter imidlertid med konsekvenser av str\xc3\xa5lingen, og m\xc3\xa5 p\xc3\xa5 sykehus, hvor han plutselig forsvinner foran \xc3\xb8ynene p\xc3\xa5 legene. David, p\xc3\xa5 sin side, \xc3\xb8nsker \xc3\xa5 finne ut hva som har skjedd og fors\xc3\xb8ker \xc3\xa5 spore opp folk som vet om eksperimentet. Samtidig leter bakmennene for det nye eksperimentet etter ham, fordi de tror han er den eneste som kan redde verden fra tilintetgj\xc3\xb8relse.\n_START_SECTION_\n\xc3\x98konomi og popularitet\n_START_PARAGRAPH_\nPhiladelphia-eksperimentet ble ingen stor publikumssuksess i USA hvor den innbragte $8,1 millioner. Produksjonskostnadene var p\xc3\xa5 rundt $21 millioner.\n_START_SECTION_\nFilmanmelderne\n_START_PARAGRAPH_\nFilmen fikk blandet mottakelse og har oppn\xc3\xa5dd 50\xc2\xa0% p\xc3\xa5 Rotten Tomatoes. Den amerikanske filmkritikeren Leonard Maltin gav den 2,5 av 4 stjerner.\n_START_SECTION_\nPriser\n_START_PARAGRAPH_\nDen vant prisen for beste film ved den italienske Fantafestival i 1985. Det kan nevnes at Nancy Allen ble nominert til en Saturn Award i klassen beste kvinnelige hovedrolle.\n_START_SECTION_\nAnnet\n_START_PARAGRAPH_\nRent tematisk har den flere likheter filmen USS Nimitz forsvunnet i Stillehavet (1980).'